ദുരന്തത്തിന്റെ ഒന്നാംവാര്ഷിക ദിനത്തില് പ്രാര്ഥനയോടെ ബന്ധുക്കള് മൂന്നാര്: ദുരന്തത്തിന്റെ ഒന്നാം വാര്ഷികത്തിലും പെട്ടിമുടിയുടെ മനസുപോലെ പ്രകൃതിയും വിഷാദഭാവത്തിലായിരുന്നു. രാവിലെമുതല് പെയ്ത മഴ വകവയ്ക്കാതെ പിരിഞ്ഞകന്ന ഉറ്റവരുടെ സ്മരണകളുമായി ബന്ധുക്കളും തൊഴിലാളികളുമടക്കമുള്ള നൂറുകണക്കിന് ആളുകളാണ് പെട്ടിമുടിക്കു സമീപമുള്ള രാജമലയില് മരിച്ചവരെ സംസ്കരിച്ച സ്ഥലത്ത് പ്രാര്ഥനയ്ക്കും ചടങ്ങുകള്ക്കുമായെത്തിയത്. കോവിഡ് പ്രോട്ടോക്കോള് കണക്കിലെടുത്തും തിരക്കുണ്ടാകുവാനുള്ള സാധ്യത കണക്കിലെടുത്തും പൊതുചടങ്ങുകള് സംഘടിപ്പിച്ചിരുന്നില്ല. രാവിലെ 6.30ന് കെഡിഎച്ച്പി കന്പനിയുടെ നേതൃത്വത്തില് നടത്തിയ സര്വമത പ്രാര്ഥനയില് വിവിധ മതമേലധ്യക്ഷന്മാരും പങ്കെടുത്തു. പൊതുചടങ്ങുകള് ഇല്ലാതിരുന്നിട്ടും രാവിലെമുതല് ഇവിടെ തിരക്ക് അനുഭവപ്പെട്ടു. രാവിലെ എട്ടോടെയാണ് മരിച്ചവരുടെ ബന്ധുക്കള് പ്രാര്ഥനയ്ക്കായെത്തിയത്.മൂന്നിടങ്ങളിലായാണ് 66 പേരുടെ ശവകുടീരങ്ങള് ഉണ്ടായിരുന്നത്. ബന്ധുക്കള് തന്നെയാണ് മതപരമായ ചടങ്ങുകള് നടത്തിയത്. കൊച്ചുകുട്ടികള് മുതലുള്ളവര് ശവകുടീരത്തില് അര്പ്പിക്കുവാന് പൂക്കളുമായാണെത്തിയത്. ചിലര് മരിച്ചവര്ക്ക് ഏറ്റവും ഇഷ്ടപ്പെട്ട ഭക്ഷണങ്ങളുമായെത്തി ശവകുടീരത്തില് അര്പ്പിച്ചു. മരിച്ച തൊഴിലാളികള് ജോലിചെയ്തിരുന്ന കെഡിഎച്ച്പി കന്പനിയിലെ അധികൃതരാണ് സ്മരണാഞ്ജലി അര്പ്പിക്കാന് ആദ്യമെത്തിയത്. കെഡിഎച്ച്പി കന്പനി മാനേജിംഗ് ഡയറക്ടര് മാത്യു ഏബ്രഹാം രാവിലെ ഏഴിന് രാജമലയിലെത്തി സ്മരണാഞ്ജലി അര്പ്പിച്ചു. കോവിഡ് പ്രോട്ടോക്കോള് കണക്കിലെടുത്ത് കന്പനി ഉദ്യോഗസ്ഥര് വിവിധ സമയങ്ങളിലായാണ് സ്മരണാഞ്ജലി അര്പ്പിക്കാനെത്തിയത്. കന്പനി വൈസ് പ്രസിഡന്റ് മോഹന് വര്ഗീസ്, ജനറല് മാനേജര് ബി.പി. കരിയപ്പ, സീനിയര് മാനേജര്മാര് തുടങ്ങിയവര് വിവിധ സമയങ്ങളിലായെത്തി ഉപചാരമര്പ്പിച്ചു. മരിച്ചവരോടുള്ള ആദരസൂചകമായി കന്പനിയുടെ കീഴിലുള്ള എല്ലാ എസ്റ്റേറ്റുകളിലും രാവിലെ ഒന്പതിന് ഉദ്യോഗസ്ഥരും തൊഴിലാളികളും മൗന പ്രാര്ഥന നടത്തി. എ. രാജാ എംഎല്എ രാവിലെ ഒന്പതിന് ശവകുടീരത്തില് പൂക്കള് അര്പ്പിച്ചു. ട്രേഡ് യൂണിയന് നേതാക്കളും രാഷ്ട്രീയ പ്രവര്ത്തകരും സ്മരണാഞ്ജലി അര്പ്പിക്കാന് എത്തി. വിവിധ വകുപ്പ് ഉദ്യോഗസ്ഥര്, ജനപ്രതിനിധികള് എന്നിവരും ഓര്മപ്പൂക്കളുമായെത്തി പ്രാര്ഥനകളര്പ്പിച്ചു. ജില്ലാ പഞ്ചായത്തംഗം എം. ഭവ്യ, മൂന്നാര് ഗ്രാമപഞ്ചായത്ത് പ്രസിഡന്റ് മണിമൊഴി, വൈസ് പ്രസിഡന്റ് മാര്ഷ് പീറ്റര്, ത്രിതല പഞ്ചായത്ത് അംഗങ്ങള് എന്നിവര് ഉപചാരമര്പ്പിച്ചു. മൂന്നാര് ഡിവൈഎസ്പി മനോജ് കുമാറിന്റെ നേതൃത്യത്തിലുള്ള പോലീസ് ഉദ്യോഗസ്ഥരും ഉപചാരമര്പ്പിച്ചു.